Don Cherry
Store norske leksikon,Kunst og estetikk,Musikk,Jazz,Nord-Amerikanske jazzutøvere og -ensembler, 1960 – 1980
Don Cherry var en amerikansk komponist, jazzmusiker og multi-instrumentalist. Hans hovedinstrument var trompet, i første rekke lommetrompet, men han spilte også piano og en rekke ikke-vestlige instrumenter som fløyter, perkusjonsinstrumenter og strengeinstrumenter fra Afrika og Asia.
Cherry ble svært sentral i Ornette Colemans avantgardistiske kvartett fra 1958 til 1961. De spilte en fri form for jazz som brøt kraftig med de etablerte former, og som fikk stor betydning for jazzens videre utvikling. Senere spilte han med stilskapende saksofonister som Sonny Rollins, John Coltrane, Albert Ayler og Archie Shepp, og ble en forgrunnsfigur innen frijazzen i 1960-årene.I 1965 utga han sitt første album i eget navn, Complete Communion (Blue Note), med saksofonisten Gato Barbieri, bassisten Henry Grimes og trommeslageren Ed Blackwell, et mesterverk innen den moderne jazzen. Fra 1970-tallet ble Cherry stadig mer opptatt av verdensmusikk, særlig afrikansk tradisjonsmusikk og musikk fra Midtøsten og India. Dette førte blant annet til crossover-trioen Codona med Naná Vasconcelos (perkusjon) og Collin Walcott (tabla, sitar og perkusjon; medlem av Oregon) som utga tre album på ECM.I 1976 dannet han, sammen med Dewey Redman, Charlie Haden og Ed Blackwell, gruppen Old and New Dreams, som videreutviklet den musikken Ornette Coleman hadde lansert omkring 1960.Cherry spilte i Norge en rekke ganger, blant annet i samarbeid med norske musikere som Arild Andersen, Jan Garbarek og Terje Rypdal.Han var en pioner innen utviklingen av den frie jazzen og fusjonering av moderne jazz med andre sjangere og stilarter, og har hatt stor betydning også utenfor jazzmiljøet. Med sin allsidighet og musikalske fantasi har han vært en inspirasjonskilde også for en rekke norske musikere som Per Jørgensen, kvartetten IPA, trioen The Thing og kvintetten Mopti, de to sistnevnte oppkalt etter komposisjoner av Cherry. Cherry er far til Eagle-Eye Cherry og stefar til svenske Neneh Cherry, begge musikere med internasjonale karrierer. Utvalgte utgivelser  The Avant-Garde (Atlantic, 1961) med John Coltrane  Complete Communion (Blue Note, 1965)  Symphony for Improvisers (Blue Note, 1966)  Where Is Brooklyn? (Blue Note, 1966)  Brown Rice (Horizon, 1975)  Multikulti (A&M, 1991)  Dona Nostra (ECM, 1993) Something Else!!!! (Contemporary, 1958)   Tomorrow Is the Question! (Contemporary, 1959)  The Shape of Jazz to come (Atlantic, 1959)  Change of the Century (Atlantic, 1960)  This is our Music (Atlantic, 1960) Old and New Dreams (ECM, 1979)  Playing (ECM, 1980) Codona (ECM, 1979)   Codona 2 (ECM, 1981)  Codona 3 (ECM, 1983) Tamma (Odin, 1985) Les mer i Store norske leksikon jazz frijazz